Hele OBK-direksie bedank | Maroela Media
Hele OBK-direksie bedank
Tito Mboweni, minister van finansies (Foto: ANA)
Die hele direksie van die Openbare Beleggingskorporasie (OBK) het laat Vrydag bedank.
Die direksie het Tito Mboweni, minister van finansies, Vrydag in 'n brief versoek om hulle van hul pligte te onthef. Die brief is deur al die direkteure, Mondli Gungubele, voorsitter en adjunkminister van finansies, dr. Xolani Mkhwanazi (adjunkvoorsitter), Trueman Goba, Pitsi Moloto, Mathukana Mokoka, Dudu Hlatshwayo, Sandra Beswick, Sibisisiwe Zulu en Lindiwe Toyi onderteken.
Die direksie het Vrydag vir 'n geskeduleerde raadsvergadering bymekaargekom waarna 'n in camera-sessie plaasgevind het en daar 'n gesprek was oor onlangse gebeure. In die brief voer die direksie aan dat gebeure van die afgelope tyd die OBK gedestabiliseer het en dat daar al verskeie bewerings teen minstens vier direkteure gemaak is.
Volgens die direksie is daar ooglopende 'n georkestreerde veldtog om die direksie te diskrediteer. "Ons kan nie anders as om dit te sien as 'n poging om die organisasie lam te lê nie. Hierdie gebeure was vir ons as individue ondraaglik en het sonder twyfel 'n negatiewe impak op ons professionele integriteit gehad."
Die direksie het aangedui dat hulle sal aanbly tot Mboweni 'n nuwe direksie aangewys het. Die direksie se bedanking kom nadat Gungubele die week by bewerings van korrupsie betrek is.
"Ek het kennis geneem van die besluit deur my mederaadslede om ondersoek in te stel na die bewerings teen my wat in 'n e-pos vervat is en die week deur 'n 'fluitjieblaser' versprei is," het Gungubele gesê.
Die OBK het Woensdag aangekondig dat hy ondersoek instel na twee nie-uitvoerende direkteure weens bewerings van onbehoorlikheid teen hulle.
Die OBK het in 'n verklaring gesê sy direkteure het Dinsdagaand 'n spesiale raadsvergadering gehou nadat 'n e-pos van 'n beweerde oopvlekker ontvang is met bewerings van onbehoorlikheid. Die e-pos betrek twee nie-uitvoerende direkteure en Matshepo More, waarnemende uitvoerende hoof.
Business Report het Woensdag berig die ander nie-uitvoerende direkteur, Sibusiswe Zulu, het glo transaksies van ongeveer R6 miljard goedgekeur vir Lawrence Mulaudzi by wie sy romanties betrokke was.
Pres. Cyril Ramaphosa het op 1 Oktober verlede jaar aangekondig dat hy 'n kommissie van ondersoek aangestel het om die OBK te ondersoek. Hy het die kommissie ses maande gegun om sy ondersoek af te handel.
Die OBK, Afrika se grootste batebestuurder wat staatspensioen- en ander fondse van amper R2 biljoen (trillion) bestuur, loop geruime tyd deur onder aantygings van ongerymdhede teen sy direkteure met betrekking tot sommige beleggingsbesluite.